b'\n_START_ARTICLE_\nLegatus Augusti pro praetore\n_START_PARAGRAPH_\nLegatus Augusti pro praetore (slovensko: cesarjev poslanik, guverner), uradni naziv guvernerja nekaterih cesarskih provinc Rimskega cesarstva v obdobju Principata. Cesarjevi legati so bili obi\xc4\x8dajno guvernerji velikih provinc ali provinc, v katerih so bile nastanjene rimske legije. Cesarske province so se od senatskih razlikovale po tem, da je njihove guvernerje izbiral cesar, guvernerje senatskih (prokonzule) pa je izvolil ali iz\xc5\xberebal rimski senat._NEWLINE_Legatus Augusti je bil vedno senatorskega, konzulskega ali pretorskega ranga, se pravi da je bil pred tem konzul ali pretor. Izjema je bil guverner Egipta (praefectus Aegypti), ki je bil samo rimski vitez (eques), vendar je poveljeval tudi rimskim legijam. Nekatere manj\xc5\xa1e cesarske province (Cezarejska in Tingitanska Mavretanija, Trakija, Retija, Norik in Judeja), v katerih ni bilo legij, so upravljali ekvesterski prefekti (praefecti), ki so se kasneje preimenovali v prokuratorje (procuratores) in so poveljevali samo pomo\xc5\xbenim voja\xc5\xa1kim enotam. Legatus Augusti je bil isto\xc4\x8dasno na\xc4\x8delnik provincijske uprave, vrhovni sodni uradnik in vrhovni poveljnik provincijskih legij in pomo\xc5\xbenih voja\xc5\xa1kih enot. Edino podro\xc4\x8dje, ki ni bilo v njegovi pristojnosti, so bile finance \xe2\x80\x93 zbiranje cesarskih davkov in prora\xc4\x8dunskih dohodkov. Zanje je skrbel neodvisen prokurator, ki je bil podrejen neposredno cesarju._NEWLINE_V voja\xc5\xa1ki hierarhiji so bili legatu neposredno podrejeni poveljniki legij (legati legionis), ki so bile nastanjene v provinci, ti pa so poveljevali vi\xc5\xa1jim \xc5\xa1tabnim \xc4\x8dastnikom legij (tribuni militum) in poveljnikom pomo\xc5\xbenih enot (praefecti), ki so bile priklju\xc4\x8dene k legijam._NEWLINE_Leta 68 n. \xc5\xa1t. so 15 provinc od skupno 36 upravljali legati Augusti pro praetore: Tarakonsko Hispanijo, Luzitanijo, Akvitansko Galijo, Lugdunsko Galijo, Belgijske Galije, Britanijo, Spodnjo Germanijo, Gornjo Germanijo, Mezijo, Dalmacijo, Galatijo, Kapadokijo, Likijo in Pamfilijo, Sirijo in Numidijo.'